**Tori Amos** (syntymänimeltään **Myra Ellen Amos**, s. 22. elokuuta 1963 Newton, Pohjois-Carolina, Yhdysvallat) on yhdysvaltalainen laulaja, pianisti ja lauluntekijä, joka on tunnettu pianovetoisesta pop- ja rock-vaikutteita yhdistelevästä musiikistaan ja voimakkaista, muun muassa ihmissuhteita, uskontoa, seksuaalisuutta ja henkilökohtaisia tragedioita käsittelevistä sanoituksistaan. Amosin musiikissa on vaikutteita muun muassa Kate Bushin, Joni Mitchellin, Leonard Cohenin ja Led Zeppelinin musiikista sekä klassisesta pianomusiikista. Amos tunnetaan myös alter egoistaan, joiden rooleihin hän on eläytynyt useilla albumeilla ja kiertueilla.

Amos julkaisi ensimmäisen sooloalbuminsa *Little Earthquakes* vuonna 1992. Vuoteen 2014 mennessä Amos oli myynyt 12 miljoonaa levyä. Hänen menestyneimpiä kappaleitaan ovat "Cornflake Girl", "Professional Widow" ja "A Sorta Fairytale". Amos on tehnyt cover-versioita useiden muiden artistien, muun muassa Madonnan, Rolling Stonesin, Led Zeppelinin ja Joni Mitchellin, kappaleista. Yksi Amosin tunnetuimmista covereista on hänen pianolla säestetty versionsa Nirvanan "Smells Like Teen Spirit" -kappaleesta.

Albumiensa lisäksi Amos on julkaissut kymmeniä kappaleita singlejen B-puolina, kokoelmalevyillä ja elokuvien soundtrackeillä. Hänen musiikkiaan kuullaan muun muassa elokuvissa *Loistava tulevaisuus*, *Vaarallinen tehtävä II* ja *Mona Lisa Smile*. Amos esiintyi itse pienessä laulajan roolissa *Mona Lisa Smile* -elokuvassa. Hän sävelsi musiikin Lontoossa vuonna 2013 ensi-iltansa saaneeseen musikaaliin *Light Princess*.

Amosin pääsoitin on Bösendorfer-piano, mutta hän soittaa myös koskettimia, cembaloa, klavikordia ja Hammond-sähköurkuja. Konserteissa Amosilla on omaperäinen tapa soittaa joissakin kappaleissa toisella kädellä pianoa ja toisella sähköurkuja tai cembaloa. Hänen säestäjinään live-esiintymisissä ovat useimmiten rumpali Matt Chamberlain ja basisti Jon Evans.

Nuoruus
-------

Tori Amos on vanhempiensa kolmas lapsi. Hänen isänsä Edison Amos toimii metodistikirkon pastorina ja hänen äitinsä Mary Ellen oli kotiäiti Torin ollessa lapsi. Mary Ellen oli osittain cherokee-intiaani. Tausta selittää osin Torin kiinnostuksen luonnonuskontoihin ja Pohjois-Amerikan alkuperäiskansoihin.

Amos aloitti pianon soittamisen kaksivuotiaana. Hänet todettiin musikaalisesti hyvin lahjakkaaksi ja viisivuotiaana hänet hyväksyttiin arvostettuun musiikkikouluun Peabody Conservatoryyn. Kertomansa mukaan 11-vuotiaana hänet erotettiin koulusta, koska hän halusi soittaa korvakuulolta nuottien sijaan eikä soittanut, mitä hänen toivottiin soittavan. Amos jatkoi kuitenkin soittamista ja alkoi esiintyä ravintoloissa ja klubeilla 14-vuotiaana.

Muusikon ura
------------

### Alkuaika

17-vuotiaana hän voitti veljensä kanssa Baltimoren kaupungin järjestämän kilpailun kaupungin tunnuslaulusta ja Amosin ensimmäinen single *Baltimore/Walking With You* julkaistiin. Tuolloin hän käytti vielä oikeaa nimeään Ellen Amos. Myöhemmin hän otti taiteilijanimekseen Torin.

1980-luvulla Amos kuului yhtyeeseen Y Kant Tori Read. Amosin lisäksi yhtyeessä soittivat kitaristi Steve Caton, basisti Brad Cobb ja myöhemmin Guns N’ Roses- ja Velvet Revolver -yhtyeissä vaikuttanut Matt Sorum. Yhtyeen nimi tuli Amosin haluttomuudesta lukea nuotteja Peabody-aikoina. Yhtye julkaisi vuonna 1988 popalbumin *Y Kant Tori Read*, joka kuitenkin floppasi. Y Kant Tori Read hajosi pian tämän jälkeen.

### Little Earthquakes ja Under the Pink (1990–1995)

Amos smilingAmos vuonna 1993 Alexandra Palacessa, Lontoossa
Yhtyeen hajottua Amos ryhtyi sooloartistiksi laulajana ja pianistina. Hänen ensimmäinen soololevynsä *Little Earthquakes* (1992) sai hyvät arvostelut ja menestyi. *Little Earthquakesin* sanoitukset ovat henkilökohtaisia ja käsittelevät muun muassa ihmissuhteita sekä Amosin 1980-luvulla kokemaa raiskausta (esimerkiksi "Me and A Gun") ja selviytymistä sen aiheuttamista traumoista. Amosin raiskasi aseella uhaten eräs paikallisen musiikkiklubin vakioasiakas, jolle Amos suostui antamaan soittamansa pianokeikan jälkeen autokyydin. Tyyliltään albumi on akustista pianorockia.

Amosin seuraava albumi *Under the Pink* ilmestyi vuonna 1994. Under the Pink on Amosin kaupallisesti menestyneimpiä. Se sisältää Amosin ehkä tunnetuimman kappaleen "Cornflake Girl". Albumilta julkaistiin singleinä "Cornflake Girl", "Pretty Good Year", "Past the Mission" ja "God". Albumi on Amosin edellisen levyn tavoin pääosin akustinen, ja useissa kappaleissa, etenkin 9-minuuttisessa päätösraidassa "Yes, Anastasia", on vaikutteita klassisesta pianomusiikista. Sanoitukset käsittelevät uskontoa ja ihmissuhteita, etenkin naisten välisiä viha- ja ystävyyssuhteita. Albumi sai kolme Grammy-ehdokkuutta.

### Boys for Pele ja From the Choirgirl Hotel (1996–1998)

Amos esiintymässä "Dew Drop Inn" -kiertueella vuonna 1996.
Seuraavalla 1996 ilmestyneellä albumilla *Boys for Pele* Amos soittaa pianon lisäksi cembaloa ja klavikordia. Levy käsittelee henkistä uudistumista, ihmissuhteita ja eroamista. Sanoituksissa on paljon viittauksia mytologioihin. Albumin nimi tulee havaijilaisesta tulijumalattaresta Pelestä. Levyn tunnetuin kappale on "Professional Widow". Armand van Helden teki laulusta tekno-remixin, josta tuli yksi Amosin kaupallisesti menestyneimmistä kappaleista. Kappale nousi Iso-Britannian singlelistan ja Yhdysvaltain dance club -listan kärkeen. Albumin muita singlejä olivat muun muassa kappaleet "Caught a Lite Sneeze" ja "Hey Jupiter".

Vuonna 1998 ilmestyneellä albumilla *From the Choirgirl Hotel* Amosilla on taustanaan rockyhtye. Monet kappaleista ovat synkkiä ja käsittelevät muun muassa Amosin kokemuksia keskenmenoista (esimerkiksi "Spark"). Amos sai 1990-luvulla kolme keskenmenoa, jotka aiheuttivat surua, ahdistusta ja masennusta. Albumilta julkaistiin singlet "Spark", "Jackie’s Strength" ja "Raspberry Swirl".

### To Venus and Back ja Strange Little Girls (1999–2001)

Amosin seuraava albumi *To Venus and Back* on tupla-CD, jonka toisella levyllä on uusia kappaleita ja toisella live-konsertti. Uusissa kappaleissa on Amosin aiempaa tuotantoa enemmän vaikutteita elektronisesta musiikista. Albumilta julkaistiin singleinä kappaleet "Bliss", "Glory of the 80s" ja "1000 Oceans". Albumi sai kaksi Grammy-ehdokkuutta.

Vuonna 2001 ilmestynyt *Strange Little Girls* on cover-levy, jonka kaikki kappaleet ovat cover-versioita miesten esittämistä lauluista. Amos sanoi halunneensa tuoda naisnäkökulmaa miesten lauluihin. Levyllä on coverversiot muun muassa kappaleista "Enjoy the Silence" (Depeche Mode), "Strange Little Girl" (The Stranglers), "’97 Bonnie & Clyde" (Eminem) ja "Raining Blood" (Slayer). Levyn ilmestyttyä Amos irtisanoi sopimuksensa Atlantic Recordsin kanssa ja teki uuden levytyssopimuksen Epic Recordsin kanssa.

### Scarlet’s Walk ja The Beekeeper (2002–2005)

Vuonna 2002 ilmestynyt *Scarlet’s Walk* on Amosin ensimmäinen Epic Recordsin julkaisema levy. Albumi poikkeaa suuresti Amosin aiemmista levyistä. *Scarlet’s Walkin* laulut kertovat yhtenäisen tarinan Scarlet-nimisen naisen elämästä ja matkasta halki Yhdysvaltojen. Kappaleiden sanoituksissa käsitellään myös Amerikan alkuperäiskansojen historiaa ja uskontoa. Levyn tunnetuin kappale on singlenä julkaistu balladi "A Sorta Fairytale". Musiikillisesti albumi palaa Amosin kahden ensimmäisen levyn akustiseen maisemaan. Useimmat kappaleet ovat rauhallisia pianoballadeja.

*Scarlet’s Walkin* jälkeisestä kiertueesta kuvattiin live-DVD *Welcome to Sunny Florida*. DVD:n yhteydessä on EP *Scarlet’s Hidden Treasures*, joka sisältää *Scarlet’s Walkilta* poisjääneitä kappaleita. Vuonna 2003 ilmestyi Amosin ensimmäinen kokoelmalevy *Tales of a Librarian*, joka sisältää kappaleita vuosilta 1992–1998 sekä kaksi uutta kappaletta.

Vuonna 2005 ilmestynyt *The Beekeeper* jatkaa rauhallisella linjalla, eikä Amosin elämän traumoja enää käsitellä. Sanoitusten teemoja ovat parisuhde ja perhe sekä hengellisyys, erityisesti kristinusko ja gnostilaisuus. Kappaleessa "The Power of Orange Knickers" vierailee laulaja Damien Rice. Levyllä Amos soittaa pianon lisäksi Hammond-urkuja.  Samana vuonna The Beekeeperin kanssa ilmestyi Amosin 12 live-cd:n boksi *The Original Bootlegs*.

### American Doll Posse (2006–2008)

Amos esiintymässä Israelissa vuonna 2007.
Syyskuussa 2006 Amos julkaisi viiden CD:n kokoelmaboxin *A Piano: The Collection*. Kokoelman levyt sisältävät kappaleita Torin kaikilta sooloalbumeilta sekä harvinaisia kappaleita kuten singlejen B-puolia ja remixejä. Mukana on myös seitsemän aiemmin julkaisematonta kappaletta.

Amosilta ilmestyi albumi *American Doll Posse* 2. toukokuuta 2007. American Doll Posse on konseptialbumi, jossa Amos esiintyy viiden eri naisen roolissa. Kappaleet kertovat naisten elämästä ja mielipiteistä. Musiikki on kahta aiempaa levyä raskaampaa ja siinä on rock-vaikutteita. American Doll Posse -kiertueella Tori Amos saapui ensimmäistä kertaa Suomeen, esiintyen 15. kesäkuuta Seinäjoen Provinssirockissa. Levyn julkaisun jälkeen Amos vaihtoi levy-yhtiöitä Epic Recordsista Universal Republiciin.

Vuonna 2008 Eagle Rock Entertainment julkaisi DVD:llä ja CD:llä Amosin livealbumin *Live at Montreux 1991/1992*. Albumi sisältää kaksi Amosin konserttia Montreux'n jazz-festivaaleilta vuosilta 1991 ja 1992. Amos esittää konserteissa Little Earthquakes -albumin kappaleita sekä cover-versioita Nirvanan ja Led Zeppelinin tuotannosta.

### Abnormally Attracted to Sin ja Midwinter Graces (2009–2010)

Amos vuonna 2010
Amosin seuraava albumi *Abnormally Attracted to Sin* julkaistiin 19. toukokuuta 2009. Amos palaa käsittelemään levyllään varhaisten levyjensä teemoja kuten uskontoa, naisen asemaa ja ihmissuhteita. Ohjaaja Christian Lamb kuvasi videot lähes kaikkiin albumin kappaleisiin. Albumilta julkaistiin digitaalisena singlenä ""Welcome to England". Radiosingle "Maybe California" menestyi listoilla Portugalissa.

Saman vuoden marraskuussa Amos julkaisi joulualbumin *Midwinter Graces*. Albumi sisältää coverversioita perinteisistä joululauluista ja muutamia Amosin omia kappaleita. Amos julkaisi rajoitetun painoksen livealbumin *From Russia with Love* ja DVD:n *Live from the Artists Den: Tori Amos* vuonna 2010.

### Night of Hunters ja Gold Dust (2011–2012)

Amosin albumi *Night of Hunters* julkaistiin syyskuussa 2011. Night of Hunters -albumi on kokonaan akustinen, ja musiikissa on variaatioita klassisten säveltäjien kuten Johann Sebastian Bachin, Claude Debussyn ja Erik Satien teoksista. Albumi on yhden naisen elämää ja eroa kuvaava konseptialbumi. Albumilla esiintyvät taustalaulajina Amosin levytyksen aikaan 10-vuotias tytär Natashya Hawley ja 19-vuotias sisarentytär Kelsey Dobyns. Amos aloitti albumin julkaisun yhteydessä konserttikiertueen Night of Hunters Tour, jolla hän esiintyi akustisesti Apollon Musagète -jousikvartetin kanssa.

Amos julkaisi albumin *Gold Dust* lokakuussa 2012. Albumi sisältää orkesterin kanssa levytettyjä uusia versioita hänen kappaleistaan eri ajoilta. Amos teki albumin julkaisun jälkeen lyhyen kiertueen hollantilaisen Metropole Orchestra -orkesterin kanssa.

### Light Princess ja Unrepentant Geraldines 2013–2016

Amos sävelsi musiikin Lontoon Royal National Theatren musikaaliin *The Light Princess*. Esitys sai ensi-iltansa syyskuussa 2013. Amos tuottaa alkuperäisten näyttelijöiden esittämistä lauluista albumin, joka julkaistaan 2015. Hän pyrkii saamaan esityksen myös Broadwaylle.

Amosin albumi *Unrepentant Geraldines* ilmestyi toukokuussa 2014. Albumilla hän palaa alternative rockin pariin musikaalin ja klassisen musiikin projektien jälkeen. Amos on kertonut saaneensa inspiraatiota albumiin visuaalisesta taiteesta, erityisesti Paul Cézannen töistä, ja mytologiasta. Sanoituksissa käsitellään muun muassa katumusta ja sen vastakohtaa, katumattomuutta ja omien uskomusten takana seisomista, sekä rakkautta ja luontoa.

### Native Invader 2017–2019

Amosin seuraava albumi *Native Invader* ilmestyi syyskuussa 2017. Amos on kertonut saaneensa inspiraatiota sanoituksiin käytyään road tripillä Smokey Mountainsilla tarkoituksenaan tutustua äitinsä suvun juuriin. Amosin äiti Mary Ellen oli cherokee-sukua. Native Invader -levyn teemoihin vaikutti myös Yhdysvaltojen poliittinen tilanne levyn tekemisen aikaan.

### Christmastide ja Ocean to Ocean 2020–

Amos piti Native Invaderin jälkeen taukoa musiikista. Hän alkoi levyttää uusia kappaleita vuonna 2020. Joulukuussa 2020 hän julkaisi jouluaiheisen EP:n *Christmastide*. EP sisältää neljä Amosin itse kirjoittamaa kappaletta.

Amosin uusin albumi *Ocean to Ocean* julkaistiin 29. lokakuuta 2021. Ennen albumin kirjoittamista Amos kävi läpi vaikeita aikoja äitinsä kuoleman sekä koronapandemian aiheuttaman eristyksen ja masennuksen takia. Albumin kappaleet käsittelevät muun muassa näitä teemoja. Amos kirjoitti kappaleet alkuvuodesta 2021 Iso-Britannian kolmannen koronasulun aikana. Hän oli kirjoittanut albumin verran uutta musiikkia jo aiemmin, mutta päätti olla julkaisematta kyseisiä kappaleita, koska ei samaistunut niihin enää.

Amos julkaisi remasteroidut versiot albumista *Scarlet’s Walk* ja EP:stä *Scarlet’s Hidden Treasures* syyskuussa 2023. EP lisättiin tuolloin suoratoistopalveluihin ensimmäistä kertaa.

Muu työ
-------

Amos jakamassa nimikirjoituksia *Comic Book Tattoo* -sarjakuvakirjaan vuoden 2008 Comic-Conissa.
### Hyväntekeväisyys

Amos on yksi raiskauksen ja seksuaalisen hyväksikäytön uhreja Yhdysvalloissa auttavan RAINN-organisaation (Rape, Abuse and Incest National Network) perustajista. Vuonna 1997 hän piti järjestön hyväksi hyväntekeväisyyskonsertin, joka julkaistiin videolla *Live from New York*. Hän järjesti toisen konsertin RAINNin hyväksi vuonna 2013.

### Kirjallisuus

Amos on kirjoittanut elämästään ja urastaan kirjan *Piece By Piece* yhdessä toimittaja Ann Powersin kanssa. Teos ilmestyi vuonna 2005.

Amos julkaisi toisen kirjansa *Resistance: A Songwriter's Story of Hope, Change and Courage* toukokuussa 2020. Kirjassa hän käsittelee elämäänsä, työtään ja politiikkaa etenkin Yhdysvalloissa.

Sarjakuvakirja *Comic Book Tattoo* (2008) perustuu Amosin sanoituksiin.

Yksityiselämä
-------------

### Perhe ja parisuhteet

Amosin isä Edison Amos on pastori ja äiti Mary Ellen oli kotiäiti. Mary Ellen sai halvauksen vuonna 2016. Hän kuoli vuonna 2019. Amosilla on sisko Marie Dobyns. Heidän veljensä Mike kuoli liikenneonnettomuudessa vuonna 2004.

Amos seurusteli 1990-luvun alkupuolella tuottaja Eric Rossen kanssa. Rosse toimi yhtenä tuottajana Amosin kahdella ensimmäisellä albumilla. Parin erottua Amos kirjoitti erosta useita kappaleita, jotka päätyivät hänen kolmannelle levylleen *Boys for Pele*.

Tämän jälkeen Amos alkoi seurustella englantilaisen miksaajan Mark Hawleyn kanssa. Hänet vihittiin Hawleyn kanssa helmikuussa 1998. Syyskuussa 2000 pariskunnalle syntyi tytär Natashya Lorien "Tash" Hawley. Ennen Natashyan syntymää Amos joutui kokemaan kolme kertaa keskenmenon.

Natashya Hawley laulaa äitinsä kanssa dueton kappaleella "Promise". Hän on toiminut taustalaulajana useilla muilla kappaleilla.

Amos asuu nykyään miehensä kanssa Cornwallissa Isossa-Britanniassa. Parilla on talo myös Sewall’s Pointissa Floridassa. Amos omisti aiemmin talon myös Kinsalessa Irlannissa. Hän möi sen vuonna 2019.

### Ystävyys Neil Gaimanin kanssa

Yksi Amosin läheisistä ystävistä on kirjailija Neil Gaiman. Amos piti Gaimanin *Sandman*-sarjakuvasta ja teki viittaukseen siihen ja Gaimaniin kappaleessa "Tear in Your Hand" (*"If you need me me and Neil will be hanging out with the Dream King"*). Gaiman otti tammikuussa 1991 yhteyttä Amosiin kuultuaan laulun Amosin ystävän antamalta demokasetilta, ja heistä tuli ystävät. Gaiman on Amosin ja Hawleyn tyttären kummisetä.

Gaiman ja Amos ovat ottaneet toisiltaan inspiraatiota töihinsä. Gaiman on käyttänyt Amosia inspiraationa Sandman-sarjakuvansa hahmon Deliriumin tarinoihin, vaikka hahmo oli jo olemassa Gaimanin ja Amosin tutustuessa. Romaanin *Tähtisumua* hahmo puhuva puu perustuu Amosiin. Amos puolestaan viittasi tähän omassa kappaleessaan "Horses" (*"Will you find me if Neil makes me a tree?"*). Viittauksia Gaimaniin ja hänen kirjoituksiinsa löytyy myös muun muassa kappaleista "Hotel", "Carbon", "Sister Named Desire" ja "Not Dying Today". Gaiman kirjoitti muutaman lyhyen novellin Amosin *Strange Little Girls* -albumiin liittyen.

Diskografia
-----------

*Pääartikkeli: Tori Amosin diskografia*
Amos Pariisissa 2009.
### Soolotuotanto

#### Studioalbumit

* *Little Earthquakes* (1992)
* *Under the Pink* (1994)
* *Boys for Pele* (1996)
* *From the Choirgirl Hotel* (1998)
* *To Venus and Back* (1999)
* *Strange Little Girls* (2001)
* *Scarlet’s Walk* (2002)
* *The Beekeeper* (2005)
* *American Doll Posse* (2007)
* *Abnormally Attracted to Sin* (2009)
* *Midwinter Graces* (2009)
* *Night of Hunters* (2011)
* *Gold Dust* (2012)
* *Unrepentant Geraldines* (2014)
* *Native Invader* (2017)
* *Ocean to Ocean* (2021)

### Yhtye Y Kant Tori Read

#### Studioalbumit

* *Y Kant Tori Read* (1988)

Kiertueet
---------

Amos esiintymässä New Yorkin Madison Square Gardenissa lokakuussa 2007.
* Little Earthquakes Tour (1992)
* Under the Pink Tour (1994)
* Dew Drop Inn Tour (1996–1997)
* Plugged '98 Tour (1998)
* To Dallas and Back (1999)
* 5 ½ Weeks Tour (Alanis Morissetten kanssa, 1999)
* Strange Little Tour (2001)
* On Scarlet's Walk (2002–2003)
* Lottapianos Tour (2003)
* Original Sinsuality Tour / Summer of Sin (2005)
* American Doll Posse World Tour (2007)
* Sinful Attraction Tour (2009)
* Summer 2010 Tour (2010)
* Night of Hunters Tour (Apollon Musagèten kanssa, 2011)
* Gold Dust Orchestral Tour (Metropole Orchestran kanssa, 2012)
* Unrepentant Geraldines Tour (2014)
* Summer 2015 Tour (2015)
* Native Invader Tour (2017)
* Ocean to Ocean Tour (2022–2023)

Palkinnot
---------

### Voitetut palkinnot

* Q Awards
	+ Paras uusi esiintyjä (1992)
* Echo Klassik
	+ Paras klassinen crossover -albumi (*Night of Hunters*, 2012)

### Palkintoehdokkuudet

|  |  |  |
| --- | --- | --- |
| * Grammy-palkinto
	+ Paras vaihtoehtomusiikin albumi (*Under the Pink*, 1995)
	+ Paras vaihtoehtomusiikin albumi (*Boys for Pele*, 1997)
	+ Paras vaihtoehtomusiikin albumi (*From the Choirgirl Hotel*, 1999)
	+ Paras naisartistin rock-kappale (*Raspberry Swirl*, 1999)
	+ Paras vaihtoehtomusiikin albumi (*To Venus and Back*, 2000)
	+ Paras naisartistin rock-kappale (*Bliss*, 2000)
	+ Paras vaihtoehtomusiikin albumi (*Strange Little Girls*, 2001)
	+ Paras naisartistin rock-kappale (*Strange Little Girl*, 2000)
	+ Paras levypakkaus (*Scarlet’s Walk, limited edition*, 2002)
	+ Paras remix (*Don’t Make Me Come to Vegas (Timo on Tori)*, Tori Amos & Timo Maas, 2002)
* MTV Video Music Awards
	+ Paras naisartistin video (*Silent All These Years*, 1992)
	+ Paras kuvaus musiikkivideossa (*Silent All These Years*, 1992)
	+ Paras uusi artisti (*Silent All These Years*, 1992)
	+ Paras läpimurtovideo (*Silent All These Years*, 1992)
 |   | * Brit Awards
	+ Paras kansainvälinen uusi artisti (1993)
	+ Paras kansainvälinen naisartisti (1995)
* WhatsOnStage Awards
	+ Paras uusi musikaali (*Light Princess*, 2014)
	+ Lontoon paras uusi tekijä (*Light Princess*, 2014)
 |

Bibliografia
------------

* Tori Amos & Ann Powers: *Tori Amos - Piece by Piece* (ISBN 978-0767916769) (Broadway, 2005)
* Tori Amos: *Resistance - A Songwriter’s Story of Hope, Change and Courage* (ISBN 978-1982104153) (Atria Books, 2020)

Kirjallisuutta aiheesta
-----------------------

* Kalen Rogers: *Tori Amos - All These Years - The Authorized Biography* (ISBN 978-0825614484) (Omnibus Press, 1994)
* Jemma Wheeler: *Tori Amos - Pink Earthquakes* (ISBN 978-1886894280) (Music Book Services Corporation, 1995)
* Kalen Rogers: *Tori Amos - Images and Insights* (ISBN 978-0825615672) (Omnibus Press, 1996)
* Paul Campbell: *Tori Amos - Collectibles* (ISBN 978-0825615788) (Omnibus Press, 1997) (tietoa Amosin julkaisuista)
* Susan Wilson: *Tori Amos - Cornflake Girl* (ISBN 978-1873884560) (Music Book Services, 1999)
* Jacobs, Jay S.: Pretty Good Years: A Biography of Tori ISBN 978-1423400226 (Hal Leonard, 2006)
* Rantz A. Hoseley & Tori Amos: *Comic Book Tattoo* (ISBN 978-1582409641) (Image Comics, 2008)

### Viitteet

1. 1 2  Tori Amos: Reclaiming the M-Word? Vulture 2.5.2007
2. ↑  McLean, Craig: Tori Amos interview: The cornflake girl grows up disgracefully *The Independent*.  25.4.2014.  (englanniksi)
3. ↑  The Top Tori Amos Covers Popmatter 1.10.2012
4. ↑  The 25 best Nirvana covers Entertainment Weekly 24.6.2022
5. ↑  Tori Amos’s cover of Nirvana’s ‘Smells Like Teen Spirit’ for deluxe reissue of debut LP – listen NME 17.2.2015
6. ↑  NOTHING TO 'SMILE' ABOUT Splicedwire 2003
7. ↑  Epic Records/Sony Music Soundtrax Announce the Release of the Soundtrack to Mona Lisa Smile, a Revolution Studio and Columbia Pictures Release Sony 24.11.2004
8. 1 2  Shenton, Mark: Tori Amos Musical The Light Princess, Co-Written with Samuel Adamson, Begins Sept. 25 at London's National *Playbill*.  25.9.2013.  (englanniksi)
9. ↑  Tori Amos to mix new and old tunes on summer tour Reuters 20.5.2009
10. 1 2 3 4  Rogers, Kalen: Tori Amos - All These Years
11. 1 2  [Amerikkalainen seksuaalipoliitikko] Rapo, Niina:Rumba 11–12/2007
12. ↑  Exploring Tori Amos’ ‘Native Invader’ Album: Four Things to Know Billboard 30.10.2017
13. 1 2 3 4 5 6 7 8  Amos, Tori & Powers, Ann: Tori Amos: Piece by Piece
14. ↑  Tori Amos Strange Little Girl 6.9.2017
15. ↑  [Jacobs, Jay S. (2006). Pretty Good Years: A Biography of Tori, s.11
16. 1 2  Glamour (Elokuu 1992) yessaid.com.  (englanniksi)
17. ↑  Tori Amos’ Track-by-Track Guide to ‘Little Earthquakes’ Rolling Stone 18.12.2009
18. ↑  Tori Amos - Little Earthquakes Pitchfork 16.4.2015
19. 1 2  Tori Amos Grammy.com Viitattu 9.9.2023
20. ↑  Tori Amos’s Professional Widow — explicit lyrics and war-cry vocals Financial Times 5.4.2018
21. 1 2  Tori Amos Chart History Billboard Viitattu 9.9.2023
22. ↑  Tori Amos’s From the Choirgirl Hotel at 25: Every Song Ranked Slant Magazine 1.5.2023
23. ↑  Tori Amos - Jackie's Strength Discogs Viitatty 10.9.2023
24. ↑  Tori Amos - Raspberry Swirl Discogs Viitatty 10.9.2023
25. 1 2 3 4  Everything Tori - Music everythingtori.com.  Arkistoitu 3.8.2009.  (englanniksi)
26. ↑  The Lioness and the Wildebeests: Tori Amos on Going Independent Popmatters 21.7.2008
27. ↑  Tori Amos’ ‘Scarlet’s Walk’ Travels Across Land and Time 1.11.2022
28. ↑  Tori Amos: Welcome to Sunny Florida (E) The Times 29.5.2004
29. ↑   The Paste Magazine 1.10.2004
30. ↑  Welcome to Sunny Florida Tori Amos DVD Warrington Guardian 17.6.2004
31. ↑  Review: Tori Amos, Tales of a Librarian Slant Magazine 14.11.2003
32. ↑  Review: Tori Amos, The Beekeeper Slant Magazine 13.2.2005
33. ↑  The Beekeeper Rolling Stone 24.2.2005
34. ↑  The Tori Amos Canon – Part 4: Companions Popmatters 3.10.2012
35. ↑  New Releases: Matchbook Romance, Tori Amos, Jaheim, The Sword, Veronicas & More MTV 13.2.2006
36. ↑  TORI AMOS: A Piano: The Collection Soundi 10/2006
37. ↑  Provinssirock 2007, perjantai Desibeli.net 15.6.2007
38. ↑  Tori Amos Signs With Universal Republic Billboard 3.12.2008
39. ↑  Tori Amos: Live At Montreux DVD Review 2.10.2008
40. ↑  Portugal Top 20, 2009-05-08 T4C Viitattu 9.9.2023
41. ↑  Tori Amos announces Midwinter Graces Tori Amos - Official Site.  (englanniksi)
42. ↑  Tori Amos - The Official Website - Live from the Artists Den: Tori Amos (Arkistoitu – Internet Archive)
43. ↑  Tori Amos - The Official Online Store -"TORI" limited-edition Lomography film camera & lens set with unreleased & autographed live double CD (Arkistoitu – Internet Archive)
44. ↑  Tori Amos - The Official Website - New Tori Album, Night of Hunters and Fall Tour announced (Arkistoitu – Internet Archive)
45. ↑  Apollon Musage
46. ↑  Sheehan, Katie: Tori Amos to Release 13th Album "Gold Dust" in October *Artist Direct*.  14.6.2012.  (englanniksi)
47. ↑  Hetrick, Adam: Tori Amos Producing The Light Princess Cast Album; Is Broadway Next? *Playbill*.  5.5.2014.  (englanniksi)
48. ↑  Locker, Melissa: Tori Amos Makes Grown-Up Fairytales on Unrepentant Geraldines: Q&A *Time*.  13.5.2014.  (englanniksi)
49. ↑  Q&A: Tori Amos On The ’90s Revival, Missing Prince, And Whether Humanity Is Doomed *Stereogum*.  29.8.2017.  (englanniksi)
50. ↑  Exploring Tori Amos' 'Native Invader' Album: Four Things to Know *Billboard*.  30.10.2017.  (englanniksi)
51. ↑  Tori Amos Announces New EP Christmastide Pitchfork 9.11.2020
52. ↑  Album reviews: The White Stripes – Greatest Hits, Yungblud – Weird!, and Tori Amos – Christmastide Independent 3.12.2020
53. ↑  New Tori Amos Studio Album, ‘Ocean to Ocean,’ Due Next Month Variety 20.9.2021
54. ↑  Tori Amos Is Comfortable in Her Discomfort on ‘Ocean to Ocean’ Pop Matter 29.10.2021
55. ↑  Tori Amos: Ocean to Ocean – Introspective gems born in lockdown Irish Times 29.10.2021
56. ↑  On the Record: Tori Amos on 'Ocean to Ocean' Spin 25.10.2021
57. ↑  Tori Amos talks about her new record Ocean To Ocean, her fifteenth studio album (Arkistoitu – Internet Archive) Brinkwire 25.10.2021
58. ↑  Tori Amos: "I thought I had failed…" Mojo 30.9.2021
59. ↑  Tori Amos’ Scarlet’s Walk issued on vinyl for the first time Super Deluxe Edition 28.7.2023
60. ↑  Tori Amos Instagram 8.9.2023
61. ↑  Scarlet's Hidden Treasures Apple Music Viitattu 9.9.2023
62. ↑  Everything Tori *everythingtori.com*.  Arkistoitu 1.8.2009.
63. ↑  Public Support: Tori Amos (Arkistoitu – Internet Archive) RAINN
64. ↑  The "Tiny Ways" Tori Amos Is Getting Herself Through Quarantine Vanity Fair 4.5.2020
65. ↑  Tori Amos On Politically Charged New Memoir ‘Resistance’ Forbes 7.5.2020
66. ↑  Michaels, Sean: Tori Amos's comic reinvention *The Guardian*.  18.4.2008.  (englanniksi)
67. ↑  Tori Amos on How a Divided Nation, Personal Tragedy Inspired Her New LP Rolling Stone 27.9.2017
68. ↑  Tori Amos is Always Listening to The Muses Lithub 4.5.2020
69. ↑  Tori Amos: ‘We all carry around our damage’ The Irish Times 23.10.2021
70. ↑  What I know about men 9.12.2012
71. ↑  Tori Amos Living Well is the Best RevengePop Entertainment 1996
72. ↑  Tori Amos – "Promise" (Feat. Her Daughter, Natashya) Video Stereogum 31.7.2014
73. ↑  Tori Amos Delivers Lithest Set Of Songs In Decades Via Candid ‘Ocean to Ocean'(Album review) Glide Magazine Viitattu 1.12.2021
74. ↑  Tori Amos’s Kinsale home sells for more than a song The Irish Times 27.11.2021
75. 1 2 3 4  McNair, James: How we met: Tori Amos and Neil Gaiman *The Independent*.  9.10.1999.  (englanniksi)
76. ↑  Tori Amos and Neil Gaiman's comic book connection Out 19.5.2009
77. 1 2  Reed, S. Alexander: Through Every Mirror in the World: Lacan's Mirror Stage as Mutual Reference in the Works of Neil Gaiman and Tori Amos *ImageTexT: Interdisciplinary Comics Studies*.  2008. Deptartment of English, University of Florida.  (englanniksi)
78. ↑  Neil Gaiman: Aarteita ja muistoesineitä (Fragile Things, 2006)
79. ↑  Klassik-ohne-Grenzen-Preis: Tori Amos erhält Echo Klassik 2012 für "Night Of Hunters" Zillo
80. ↑  Tori Amos Echo Klassik
81. ↑  Metro Lyrics - Grammy Awards *metrolyrics.com*.
82. ↑  MTV - Video Music Awards 1992 *mtv.com*.
83. ↑  Brit Awards - Tori Amos brits.co.uk.  Arkistoitu 18.9.2010.  (englanniksi)
84. ↑  Full List: Winners of the 2014 WhatsOnStage Awards WhatsOnStage

Aiheesta muualla
----------------

* Kuvia tai muita tiedostoja aiheesta **Tori Amos** Wikimedia Commonsissa

* Tori Amos - virallinen kotisivu. (englanniksi)
* Tori Amos Internet Movie Databasessa. (englanniksi)
* Tori Amos AllMusic-sivustolla (Arkistoitu – Internet Archive).
* Tori Amos Artist Direct -sivustolla.
* Tori Amos Billboardin sivustolla.

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Tori Amos |
| --- |
|  |
| Diskografia |
|  |
| Studioalbumit | 
* Little Earthquakes (1992)
* Under the Pink (1994)
* Boys for Pele (1996)
* From the Choirgirl Hotel (1998)
* To Venus and Back (1999)
* Strange Little Girls (2001)
* Scarlet's Walk (2002)
* The Beekeeper (2005)
* American Doll Posse (2007)
* Abnormally Attracted to Sin (2009)
* Midwinter Graces (2009)
* Night of Hunters (2011)
* Gold Dust (2012)
* Unrepentant Geraldines (2014)
* Native Invader (2017)
* Ocean to Ocean (2021)

 |
|  |
| Livealbumit | 
* To Venus and Back (1999)
* The Original Bootlegs (2005)
* Legs and Boots (2007)
* Live at Montreux 1991/1992 (2008)
* From Russia With Love (2010)

 |
|  |
| Kokoelmat | 
* Tales of a Librarian (2003)
* A Piano: The Collection (2006)

 |
|  |
| EP:t | 
* Crucify (1992)
* Hey Jupiter (1996)
* Scarlet's Hidden Treasures (2004)
* Exclusive Session (2005)
* Flavor (Peter Rauhofer Remixes) (2012)
* Christmastide (2020)

 |
|  |
| Videojulkaisut | 
* Little Earthquakes (1992)
* Live from New York (1998)
* Complete Videos 1991–1998 (1998)
* A Sorta Fairytale (2003)
* Welcome to Sunny Florida (2004)
* Fade to Red (2006)
* Live at Montreux 1991/1992 (2008)
* Live from the Artist's Den: Tori Amos (2010)

 |
|  |
| Muuta | 
* Y Kant Tori Read (yhtye)
* Y Kant Tori Read (albumi, 1988)
* Night of Hunters Tour

 |

 |



|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Italia
* Israel
* Suomi (KANTO)
* Yhdysvallat
* Tšekki
* Australia
* Korea
* Alankomaat
* Puola

 |
|  |
| Taiteenala | 
* Grammy Awards
* MusicBrainz
	+ 2

 |
|  |
| Henkilöt | 
* Trove

 |
|  |
| Muut | 
* Europeana
* SNAC
* IdRef

 |

 |